**Dôvodová správa**

**Všeobecná časť**

Návrh zákona, ktorým sa mení zákon č. 98/2004 Z. z. o spotrebnej dani z minerálneho oleja v znení neskorších predpisov sa predkladá ako návrh skupiny poslancov NRSR za stranu HLAS – sociálna demokracia.

V Čl. I. sa navrhuje v reakcii na aktuálne zvyšovanie cien pohonných hmôt znížiť sadzbu spotrebnej dane na motorový benzín a plynový olej – motorovú naftu, obe o 20 eurocentov na liter paliva.

Slovenskú republiku a jej obyvateľov v ostatnom období postihli zásadné negatívne ekonomické javy ako je výrazné zdražovanie pohonných hmôt, zvyšovanie cien potravín a taktiež energií na bezprecedentnú úroveň. Existujúca vysoká miera inflácie s týmito javmi súvisí a spolu s negatívnymi ekonomickými dôsledkami šírenia ochorenia Covid-19 spôsobuje zlú finančnú situáciu obyvateľov SR.

Ceny pohonných hmôt od roku 2020 narástli zhruba o tretinu a kontinuálne rastú i v súčasnosti. Táto zmena je citeľná pre všetky vrstvy obyvateľov, avšak výrazným spôsobom obmedzujú najmä život nízkopríjmových skupín obyvateľov a taktiež podnikateľov v doprave. Ďalej sa potom zvýšené náklady na prepravu tovaru pretavujú i do vyšších cien tovarov či služieb.

Zníženie sadzby spotrebnej dane pre konkrétne minerálne oleje – automobilové palivá

predstavuje aspoň čiastočnú formu kompenzácie a krok na pomoc obyvateľom. V porovnaní s okolitými štátmi je cena pohonných hmôt na Slovensku medzi najvyššími. V Poľsku znížila vláda, okrem iných, daň na pohonné látky a v Maďarsku pristúpili k cenovej regulácií. Z hľadiska porovnania príjmov je však Slovensko spomedzi týchto krajín na chvoste.[[1]](#footnote-1) Občania sa teda môžu oprávnene pýtať na zdôvodnenie najvyšších cien. Samozrejme, nižšie ceny v okolitých štátoch vedú k tomu, že slovenskí spotrebitelia žijúci v blízkosti hraníc nakupujú pohonné látky a taktiež iný tovar v štátoch, kde je lacnejší, čo následne vedie k nižším príjmom slovenských podnikateľov a nižším daňovým ziskom štátu. Zníženie sadzby spotrebnej dane pre automobilové palivá tak môže znížiť rozdiel medzi cenami v SR a susedných štátoch a dosiahnuť stav, kedy pre slovenských obyvateľov nebude výrazne výhodnejšie nakupovať v zahraničí.

 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

K Bodu 1

V časti motorový benzín kódu kombinovanej nomenklatúry 2710 12 41, 2710 12 45, 2710 12 49 sa suma 514 eur /1 000 l nahrádza sumou 314 eur /1 000 l.

K Bodu 2

V časti plynový olej (automobilové palivá - motorová nafta) kódu kombinovanej nomenklatúry 2710 19 43, 2710 19 46, 2710 19 47, 2710 19 48, 2710 20 11, 2710 20 16 a 2710 20 19 sa suma 368 eur /1 000 l nahrádza sumou 168 eur /1 000 l.

**K čl. II**

Vzhľadom na mimoriadnu naliehavosť v súvislosti s výrazným zvyšovaním cien pohonných hmôt a negatívnymi ekonomickými dôsledkami pre obyvateľov sa navrhuje, aby zákon nadobudol účinnosť už dňom vyhlásenia.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona**: Návrh zákona, ktorým sa mení zákon č. 98/2004 Z. z. o spotrebnej dani z minerálneho oleja v znení neskorších predpisov

**3. Predmet návrhu zákona je upravený v práve Európskej únie:**

a) je upravená v práve Európskej únie

- *primárnom*

- čl. 52 Zmluvy o Európskej únii (Ú. v. EÚ C 202, 7.6.2016) v platnom znení,

- čl. 110 až 113 a čl. 355 Zmluvy o fungovaní Európskej únie (Ú. v. EÚ C 202, 7.6.2016) v platnom znení.

- *sekundárnom*

- smernica Rady (EÚ) 2020/262 z 19. decembra 2019, ktorou sa ustanovuje všeobecný systém spotrebných daní (prepracované znenie) Ú. v. EÚ L 58, 27.2.2020),

- smernica Rady (EÚ) 2019/2235 zo 16. decembra 2019, ktorou sa mení smernica 2006/112/ES o spoločnom systéme dane z pridanej hodnoty a smernica 2008/118/ES o všeobecnom systéme spotrebných daní, pokiaľ ide o obranné úsilie v rámci Únie (Ú. v. EÚ L 336, 30.12.2019),

- smernica Rady 2008/118/ES zo 16.decembra 2008 o všeobecnom systéme spotrebných daní a o zrušení smernice 92/12/EHS (Ú. v. EÚ L 9, 14.1.2009) v platnom znení,

- smernica Rady 2003/96/ES z 27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny (Ú. v. ES L 283 31.10.2003; Mimoriadne vydanie Ú.v. EÚ kap. 9/zv. 1) v platnom znení,

-nariadenie Komisie (ES) č. 684/2009 z 24. júla 2009, ktorým sa implementuje smernica Rady 2008/118/ES, pokiaľ ide o elektronické postupy pri preprave tovaru podliehajúceho spotrebnej dani v režime pozastavenia dane (Ú. v. EÚ L 197, 29.7.2009) v platnom znení,

- nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987; Mimoriadne vydanie Ú.v. EÚ kap. 2/zv. 2) v platnom znení,

b) je obsiahnutá v judikatúre Súdneho dvora Európskej únie.

- rozhodnutie Súdneho dvora vo veci C - 82/12, Transportes Jordi Besora SL proti Generalitat de Catalunya, [2014].

**4. Záväzky Slovenskej republiky vo vzťahu k Európskej únii:** Nie sú prekladaným návrhom právneho predpisu dotknuté.

**5. Stupeň zlučiteľnosti návrhu právneho predpisu s právom Európskej únie:** Úplný.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení zákon č. 98/2004 Z. z. o spotrebnej dani z minerálneho oleja v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Negatívny vplyv na rozpočet verejnej správy je možné vyčísliť približne vo výške 424 miliónov eur.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*

1. Priemerné platy v Európskej únii za rok 2020. dostupné na: https://karierainfo.zoznam.sk/cl/1000147/1969967/Priemerne-platy-v-Europskej-unii-za-rok-2020--Kto-si-zije-ako-kral-a-kto-zivori. [↑](#footnote-ref-1)